Document ID: 32007R1498

ΚΑΝΟΝΙΣΜΌΣ (ΕΚ) αριθ. 1498/2007 ΤΗΣ ΕΠΙΤΡΟΠΉΣ
της 18ης Δεκεμβρίου 2007
σχετικά με τους λεπτομερείς κανόνες έκδοσης πιστοποιητικών εισαγωγής για τη ζάχαρη και τα μείγματα ζάχαρης και κακάου με σώρευση καταγωγής ΑΚΕ/ΥΧΕ ή ΕΚ/ΥΧΕ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2001/822/ΕΚ του Συμβουλίου, της 27ης Νοεμβρίου 2001, σχετικά με τη σύνδεση των υπερπόντιων χωρών και εδαφών με την Ευρωπαϊκή Κοινότητα («απόφαση σύνδεσης ΥΧΕ») (1), και ιδίως το παράρτημα III άρθρο 6 παράγραφος 4 πέμπτο εδάφιο,
Εκτιμώντας τα ακόλουθα:
(1)
Σύμφωνα με την απόφαση 2001/822/ΕΚ, η σώρευση καταγωγής ΑΚΕ/ΥΧΕ ή ΕΚ/ΥΧΕ επιτρέπεται για τις ποσότητες που καθορίζονται στην εν λόγω απόφαση όσον αφορά τα προϊόντα που υπάγονται στο κεφάλαιο ΣΟ 17 και στους κωδικούς ΣΟ 1806 10 30 και 1806 10 90.
(2)
Για τα προϊόντα αυτά έχουν θεσπιστεί ειδικοί κανόνες έκδοσης πιστοποιητικών εισαγωγής, με τον κανονισμό (ΕΚ) αριθ. 192/2002 της Επιτροπής, της 31ης Ιανουαρίου 2002, σχετικά με τις λεπτομέρειες έκδοσης πιστοποιητικών εισαγωγής για τη ζάχαρη και τα μείγματα ζάχαρης και κακάου με σώρευση καταγωγής ΑΚΕ/ΥΧΕ ή ΕΚ/ΥΧΕ (2), ώστε να είναι δυνατοί οι αναγκαίοι έλεγχοι εισαγωγής των ποσοτήτων που προβλέπονται στην απόφαση 2001/822/ΕΚ.
(3)
Ο κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (3), εφαρμόζεται στα πιστοποιητικά εισαγωγής για τις περιόδους δασμολογικών ποσοστώσεων εισαγωγής που αρχίζουν την 1η Ιανουαρίου 2007. Ο κανονισμός (ΕΚ) αριθ. 1301/2006 θεσπίζει ειδικότερα τις λεπτομερείς διατάξεις σχετικά με τις αιτήσεις πιστοποιητικών εισαγωγής, την ιδιότητα του αιτούντος καθώς και την έκδοση των πιστοποιητικών. Ο κανονισμός αυτός περιορίζει τη διάρκεια ισχύος των πιστοποιητικών έως την τελευταία ημέρα της περιόδου της δασμολογικής ποσόστωσης. Οι διατάξεις του κανονισμού (ΕΚ) αριθ. 1301/2006 πρέπει να εφαρμόζονται, με την επιφύλαξη των συμπληρωματικών όρων που θεσπίζει ο παρών κανονισμός.
(4)
Είναι άρα σκόπιμο να εφαρμοστούν στον κανονισμό (ΕΚ) αριθ. 192/2002 οι κανόνες που τίθενται από τον εν λόγω κανονισμό. Κρίνεται, ωστόσο, αναγκαία η προσαρμογή ορισμένων κανόνων για να ληφθούν υπόψη οι ιδιαιτερότητες των εμπορικών συναλλαγών που αποτελούν το αντικείμενο του κανονισμού (ΕΚ) αριθ. 192/2002. Για λόγους σαφήνειας και ορθολογισμού, κρίνεται σκόπιμο να καταργηθεί ο κανονισμός (ΕΚ) αριθ. 192/2002 και να αντικατασταθεί από νέο κανονισμό.
(5)
Είναι επίσης σκόπιμο να εφαρμοστεί ο κανονισμός (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), με την επιφύλαξη των ειδικών διατάξεων που προβλέπονται στον παρόντα κανονισμό.
(6)
Για να εξασφαλιστεί η ορθή διαχείριση, να αποφευχθούν οι κερδοσκοπίες και να καταστεί δυνατή η διενέργεια αποτελεσματικών ελέγχων, πρέπει να καθοριστούν οι λεπτομέρειες υποβολής των αιτήσεων για την έκδοση πιστοποιητικών και τα έγγραφα που πρέπει να προσκομίζουν οι ενδιαφερόμενοι. Είναι σκόπιμο, εν προκειμένω, να εφαρμοστούν οι αρχές του κανονισμού (ΕΚ) αριθ. 1301/2006.
(7)
Για να εξασφαλισθεί η αυστηρή διαχείριση των εν λόγω εισαγωγών, πρέπει να καθοριστούν τα ιδιαίτερα χαρακτηριστικά του εντύπου της αίτησης πιστοποιητικού εισαγωγής των σχετικών προϊόντων και να προβλεφθεί ότι δεν επιτρέπεται η μεταβίβαση των δικαιωμάτων που απορρέουν από τα πιστοποιητικά.
(8)
Πρέπει επίσης να θεσπιστούν κανόνες σχετικά με τις προθεσμίες για την υποβολή των αιτήσεων και την έκδοση των πιστοποιητικών από τις αρμόδιες αρχές των κρατών μελών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι κανονισμοί (ΕΚ) αριθ. 1291/2000 και (ΕΚ) αριθ. 1301/2006 εφαρμόζονται στην εισαγωγή με μηδενικό δασμό των προϊόντων καταγωγής ΥΧΕ που υπάγονται στο κεφάλαιο ΣΟ 17 και στους κωδικούς ΣΟ 1806 10 30 και 1806 10 90, μέσω σώρευσης με ζάχαρη καταγωγής ΑΚΕ ή/και ΕΚ, πλην διαφορετικών προβλεπόμενων στον παρόντα κανονισμό διατάξεων.
2. Τα εκδιδόμενα κατ’ εφαρμογή του παρόντος κανονισμού πιστοποιητικά εισαγωγής φέρουν αύξοντα αριθμό 09.4652.
Άρθρο 2
Η έννοια «καταγόμενα προϊόντα» για τους σκοπούς της εφαρμογής του παρόντος κανονισμού καθώς και οι σχετικές διοικητικές μέθοδοι είναι εκείνες που ορίζονται στο παράρτημα III της απόφασης 2001/822/ΕΚ.
Άρθρο 3
1. Η αίτηση για την έκδοση πιστοποιητικού αφορά ποσότητα ίση με 25 τόνους τουλάχιστον.
2. Η αίτηση για την έκδοση πιστοποιητικού εισαγωγής συνοδεύεται από τα ακόλουθα έγγραφα:
α)
το πιστοποιητικό εξαγωγής που εκδίδεται από τις αρχές των ΥΧΕ και συντάσσεται με βάση το υπόδειγμα του εντύπου που εμφαίνεται στο παράρτημα Ι, το οποίο εκδίδεται από τους οργανισμούς που είναι αρμόδιοι για την έκδοση των πιστοποιητικών EUR 1·
β)
την απόδειξη ότι ο αιτών έχει συστήσει εγγύηση της οποίας το ποσό ισούται με 12 ευρώ ανά 100 χιλιόγραμμα.
Άρθρο 4
Η αίτηση για την έκδοση πιστοποιητικού και το πιστοποιητικό εισαγωγής περιλαμβάνουν τις ακόλουθες ενδείξεις:
α)
στη θέση 7, αναγράφεται η ΥΧΕ προέλευσης και η ένδειξη «ναι» σημειώνεται με σταυρό·
β)
στη θέση 8, αναγράφεται η ΥΧΕ καταγωγής και η ένδειξη «ναι» σημειώνεται με σταυρό·
γ)
στη θέση 20 του πιστοποιητικού, αναγράφεται μία από τις ενδείξεις του παραρτήματος II.
Άρθρο 5
Κατά παρέκκλιση από το άρθρο 9 του κανονισμού (ΕΚ) αριθ. 1291/2000, τα δικαιώματα που απορρέουν από το πιστοποιητικό εισαγωγής δεν μεταβιβάζονται.
Άρθρο 6
1. Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1301/2006, οι αιτήσεις για την έκδοση πιστοποιητικού εισαγωγής κατατίθενται εντός των πρώτων επτά ημερών των μηνών Ιανουαρίου, Απριλίου και Οκτωβρίου εκάστου έτους.
Ο αιτών δύναται να υποβάλει μία μόνον αίτηση πιστοποιητικού ανά μήνα κατάθεσης της αίτησης. Εφόσον κατά τη διάρκεια ενός συγκεκριμένου μηνός, ο αιτών υποβάλει περισσότερες της μιας αιτήσεις, απορρίπτονται όλες οι αιτήσεις του που έχουν υποβληθεί στη διάρκεια του εν λόγω μηνός και οι εγγυήσεις που έχουν συσταθεί κατά την κατάθεση των αιτήσεων καταπίπτουν υπέρ του σχετικού κράτους μέλους.
2. Οι κοινοποιήσεις των αιτήσεων για την έκδοση πιστοποιητικού πραγματοποιούνται το αργότερο στις 12 του μηνός της κατάθεσης και κατανέμονται ανά κωδικό ΣΟ με οκτώ ψηφία και ανά ΥΧΕ καταγωγής.
3. Τα πιστοποιητικά εισαγωγής εκδίδονται από τα κράτη μέλη από τις 25 και το αργότερο έως τις 30 του μηνός κατάθεσης των αιτήσεων.
Άρθρο 7
Τα πιστοποιητικά εισαγωγής ισχύουν από την ημερομηνία πραγματικής εκδόσεώς τους, κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000.
Άρθρο 8
Ο κανονισμός (ΕΚ) αριθ. 192/2002 καταργείται.
Άρθρο 9
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 2007.

Labels: 10
3
17
18